《定道德经为六十四章漫书所得八首 其七》
明代·郭之奇

治国如烹鲜，取下日趋渊。治大如烹小，流下时归沼。

两不相伤，其德乃长。神鬼洋洋，降之百祥。两得所欲，其道乃笃。

牝牡相浴，其人似玉。拱璧虽宝，不如此道。道维物奥，人宜德保。

累土毫末，九层合抱。千里之行，足下非早。为大于细，图难于易。

无为无味，乃无难事。修己以安，尧舜犹难。圣人无难，慈以胜残。

慈故能勇，勇而不踊。执无兵捧，行无敌恐。下以用人，虽敌可亲。

先人后身，万国皆臣。三宝惟吾把，不敢为先者。百谷之王海，以其善下也。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。